Jane Heitmann (V), 2013-02-08:
Med forslaget her etableres en frivillig brancheadministreret registreringsordning for tatovører med henblik på at oplyse om og beskytte forbrugerne mod risici i forbindelse med tatovering.
Lovforslaget er fremsat i forlængelse af vedtagelse af V 18 fra 2009, så man må sige, at lovforslaget har været længe undervejs, og det har været drøftet af skiftende ordførere og sundhedsministre, og nu er det her så – klar til første behandling.
Allerede i 2009 i
havde Folketingets partier, bredt, et ønske om at stramme op for tatovørbranchen, og det giver god mening, særlig i forhold til forbrugersikkerheden.
I Danmark er det populært at blive tatoveret.
Tatoveringer er altså populære, og ordningen, som foreslås, er sammenlignelig med RAB-ordningen, altså den frivillige registreringsordning, som vi kender fra bl.a. zoneterapeuter, psykoterapeuter og akupunktører.
Vil man være registreret tatovør, skal man i fremtiden gennemgå et kursus i basale hygiejnefærdigheder, teknik, anvendelse af tatoveringsfarver og forbrugerinformation.
Særlig forbrugerbeskyttelsen og informationen er central – vi skal sikre os, at forbrugerne har mulighed for at vide, hvad de går ind til, når de vælger at blive tatoveret.
Men også hygiejneproblematikken er væsentlig, idet man kan konstatere, at fire ud af ti tatoverede oplever en følgevirkning af tatoveringen.
Ca. 20 pct. af alle tatoverede går med overvejelser om at få fjernet en tatovering, og det er altså ikke umiddelbart så nemt som at få en.
Derfor er det helt centralt, at den enkelte tatovør informerer om de risici, der er forbundet med en tatovering.
Vi ved også, at nogle tatoveringsfarver kan være kræftfremkaldende, og vi har med glæde noteret os, at miljøministeren allerede har været på banen og forbudt 13 af slagsen.
Men det er helt nødvendigt, at miljøministeren også fortsat har fokus på området.
Fra Venstres side ser vi frem til under udvalgsarbejdet at få klarhed over, hvornår miljøministeren forventer at tage initiativ til at udarbejde specifikke regler for regulering af tatoveringsfarver, at præsentere et færdigt regelsæt for tatoveringsfarver og at sende en revideret kemikalielov i høring.
I forhold til de sundhedsmæssige aspekter ved tatovørblækket er det også nødvendigt at rette blikket mod de instrumenter, som tatovøren anvender, og sikre, at disse ligesom blækket er sterile for at undgå smitterisiko for f.eks. hepatitis.
Som tidligere nævnt har der været flere modeller i spil forud for lovforslaget her.
På den baggrund finder Venstre det fornuftigt, at vi evaluerer ordningen om 3 år, også for at imødekomme de høringssvar, som påpeger, at ordningen ikke er vidtgående nok.
Det giver branchen en reel mulighed for at implementere den nye registreringsordning og leve konstruktivt op til de vilkår, som ordningen er underlagt.
Bundlinjen på forslaget her er altså, at branchen kommer til at tage ansvar, fordi ordningen bliver administreret af branchen selv, både hvad angår klageorgan med et stort antal forbrugerrepræsentanter og uddannelse i hygiejne og teknik samt retningslinjer for, hvad god tatovørskik egentlig er.
Fra Venstres side ser vi frem til det kommende udvalgsarbejde, og vi ser også frem til at få overblik over, hvad miljøministerens planer er i forhold til regulering af tatovørfarver.